Ich, Hans Kilcher von Vilingen, beken̄ offenlich mitt disem brieff, das ich uff donstag nechst vor santt̄ Valentinus tag, nach Cristi gebùrt do man zalt vierchēhundˀt
vierzig und nùn jar, ze Brugg in der Nidern Vorstatt ✳ an offner, frigen stràsz mitt offnē, vˀbannē gericht offenlich zegericht gesessen bin, an statt, von bevelhnisse un̄ bett
wegen des ersamen Niklis Entlibuͦchs, vogts ze Schenckemberg, und kamen daselbs fùr mich und offen, vˀbannen gericht, verfùrsprechet, als recht ist, ✳ die erbˀn Hans
Leder, des jarzitampts ze Kùngsfelden knecht und amptman, anstatt desselbē jarzitampts und dˀ erwirdigen frowen, frow Ursullen von Mùlinen, klostˀfrowen, meisterin un̄
pflegerin desselbē jarzitampts ze Kùngsfelden, uff ein sit, und uff die ander sit Hans Tierberger, dˀ mùller ze Raͤmīgen. und derselb Hans Tierbergˀ offnet durch sinē fùrsprechē,
wie das er zuͦ grossem sinē nutz und notdurft von dˀ gnēpten minˀ frowen von Mùlinē von wegen des jartzitampts, vorgen̄t, zwentzig und acht Rinsch guldin bar ingenomē,
und hett darub̄ nach guͦtˀ, zitlichˀ vorbetrachtūg, gesund lips, vˀnunft und der synnē fùr sich und sin erbē ✳ ir, dˀselbē minˀ frowē vō Mùlinen, zuͦ hand₎ des jarzitampts eins steͣtē,
vesten und ewigen koufs vˀkoufft und zekouffen geben zwen mùtt kernengelts jerlichs und ewigs zinsz, uff, von und ab disen hienachgen̄ sinē stucken und guͤtˀn mitt aller
ir rechtūg, harkomen und zuͦgehoͤrd, gelegen ze Raͤmīgen. des ersten ein matt daselbs, genēpt der Koͤtzler, ze Raͤmīgē hindˀ der mùli gelegē andem bach zwischēt den zùnen,
stost hin in an die Blùwen und hinusz an Claus Sterren matten und ist ein hag dazwischen. item ein juchart ackers, gelegē ze Raͤmīgen inden eigen zwischēt des Smids vō
Klingnow mattē und einē acker, was Claus Sterren, obgen̄t, ✳ stost hinfùr anden bach. ✳ item ein mettli und das wuͦr damitt, gelegen ze Raͤmīgen ze hoffstattē zwischēt des
Smids von Klingnow und Cuͤni Smids von Raͤmīgen mattē, und ab dēselbē mettlin gât vor ein fiertel kˀnengelts an santt̄ Peters cappell ze Raͤmīgen. itē ein wingart, ze
Raͤmīgen am Horn gelegen zwischēt dem holtz und Claus Hofers wingartē, ist ein juchart mitt dem, das des noch nitt zum wingarten gebracht ist, ✳ gat ab ein fiertel habˀgelts ✳
minē frowen von Kùngsfeld₎ ze Horn haber zinsz. ✳ und die genēpten stuck und guͤter siēt ouch suss alle eigen unbekùmbˀt bisz an das fiertel kernē und das fiertel habˀ gùlt, ✳ als
vor stat, ✳ und er, Hans Tierbergˀ, sin erbē und nachkomen, so je die guͤtˀ in̄habent, soͤllent ouch davon und ab die zwen mùtt kernēgelts dem jarzitampt ze Kùngsfeld₎, vorgen̄t,
un̄ sinē pflegˀn jerlich uff santt̄ Martins tag zuͦ rechtē, ewigē zinsz gùt, geng und geb richten, geben un̄ weren und die undˀpfand inguͦtē buw un̄ eren halten, und darzuͦ,
ob si daran sumig weren odˀ wurd₎, mogent si die koͤuffer noͤtigen und bringē, alles nach zinsz un̄ lands recht, sitt und gewonheit, so dick sich das gebùr. und nach soͤlichˀ
offnūg und vˀgicht, so ist ouch diser kouff, als vor stât, ✳ ingericht nach aller notdurft vollvˀtiget, vollfuͤrt un̄ bestêt, ✳ und darub̄ werschaft nach recht fùr mengklichs irrūg un̄
ansprach fùr ledig eigen den̄ so vrˀ, als vor stât, ✳ zetuͦnd vˀsprochen, ✳ ouch hiewidˀ niemˀ ze komend, redent noch tuͦnd, sundˀ das alles war un̄ staͤt zehaltē. ✳ und ist disz alles
beschechn̄ von Hansen Tierbergˀ, dickgen̄t, durch min, des obgen̄ richtˀs, hand in un̄ zuͦhand₎ Hansen Leders, vorgen̄t, anstatt un̄ zuͦhand₎ des jarzitampts ze Kùngsfeld₎
und sinˀ pflegˀ, gegēwurtig und kùnftig, damitt zetùnd und lassend nach irm nutz un̄ willē als mitt irm eignē guͦt, ✳ mitt uffgebē, vˀzichē un̄ inanttwurtē, ✳ mitt aller
sicherheit, worten, wercken und andˀm darzuͦ gehoͤrēt odˀ notdurftig und als das nū un̄ ewklich kraft haben un̄ staͤt bliben sol und mag, alles nach recht, sitt und
gewonheit des ampts uff Boͤtzberg ân alles bekrencken und widertriben, nach dem das vor einhellig gericht un̄ urteil beken̄t und geben hât ungevarlich. un̄ sind
hiebi ingericht gewesen und des gezùgen die erbˀn Ruͤdi Karli, Lùti Giger, ✳ Hans und Uͦli Meiger von Vilingē, Hans Tùfel von Rùffnach, Heintzmā Mùller un̄ Cuͤni
Smid von Raͤmīgen, Hans Schaffner von Riniken und andˀ. ✳ und des alles ze warē, ewigē urkùnd hât der obgen̄t Nickli Entlibuͦch, vogt, sin insigel vō des gerichts, ir un̄ minˀ bett wegē, im un̄ sinē erbē ân schaden, offenlich gehenckt andisen brieff, der Hansen Leder, anstatt als vor stât, nach siner muͦtung mitt urteil un̄
recht also zegeben erteilt ist, ✳ des tags und jars, als vor stât. ✳